ปลัดกระทรวงศึกษาธิการ ยืนยันขับเคลื่อนนโยบาย แผนบูรณาการการศึกษาจังหวัดด้วยการสร้างโรงเรียนคุณภาพของชุมชน และโรงเรียนมัธยมดีสี่มุมเมืองต่อแม้รัฐมนตรีว่าการกระทรวงศึกษาธิการจะพ้นหน้าที่แล้วก็ตาม
นายสุภัทร จำปาทอง ปลัดกระทรวงศึกษาธิการ (ศธ.) เปิดเผยว่า ตามที่นายณัฏฐพล ทีปสุวรรณ  ได้พ้นสภาพจากการเป็นรัฐมนตรีว่าการกระทรวงศึกษาแล้วนั้น ในส่วนนโยบายแผนบูรณาการการศึกษาจังหวัดด้วยการสร้างโรงเรียนคุณภาพของชุมชน และโรงเรียนมัธยมดีสี่มุมเมือง ซึ่งถือเป็นนโยบายของนายณัฏฐพล ยืนยันว่าในหลักการจะต้องเดินหน้าต่อไป เพราะเป็นนโยบายที่ดีและมีการดำเนินการไปแล้วกว่าร้อยละ 70  เนื่องจากได้วางระยะเวลาของการนำแผนการศึกษาจังหวัดให้ที่ประชุมคณะรัฐมนตรี (ครม.) พิจารณาในเดือนเมษายนนี้ ดังนั้น จะต้องดำเนินการแผนการศึกษาจังหวัดให้เสร็จสิ้น เพื่อวางกรอบแนวทางนำเสนอให้ รมว.ศึกษาธิการคนใหม่พิจารณาต่อไป          ทั้งนี้ ส่วนตัวผมไม่กังวลและย้ำให้ผู้บริหารและข้าราชการที่รับผิดชอบแผนนี้ได้ทำต่อไป ซึ่งทั้งสำนักงานปลัดศธ.สำนักงานคณะกรรมการการศึกษาขั้นพื้นฐาน (สพฐ.) และสำนักงานคณะกรรมการการอาชีวศึกษา (สอศ.) สำนักงานเลขาธิการสภาการศึกษา (สกศ.) ยังประสานการทำงานกันได้อย่างต่อเนื่อง ดังนั้นการขับเคลื่อนงานการศึกษาด้านต่างๆ ไม่มีสะดุดอย่างแน่นอน